Sălăjeanca Maria Cristea este inspector principal în cadrul Inspectoratului General pentru Imigrări din cadrul Ministerului Afacerilor Interne, iar azi și-a donat o parte din păr, pentru confecționarea perucilor de care au nevoie pacientele diagnosticate cu diferite afecțiuni oncologice. Anunțul a fost făcut de Ministerul Afacerilor Interne. Potrivit MAI, "cu gândul de a aduce un zâmbet pe chipul unei femei, de ani buni, Maria își donează părul. Acesta este folosit la crearea de peruci pentru femeile diagnosticate cu afecțiuni oncologice. Pierderea părului cauzată de tratamentele specifice afecțiunilor oncologice constituie, din punct de vedere psihic, încă o încercare pentru persoanele care trec prin așa ceva." Maria a început să își doneze părul în anul 2017, când a donat o codiță de 34 de centimetri, apoi în luna septembrie 2019 pe cea de-a doua, care a avut 28 de centimetri, iar în luna februarie 2022 a decis să facă din nou acest gest, donând o codiță de 36 de centimetri. Acum este a patra donare. Își va lăsa iar părul să crească și va face din nou acest gest, un gest care poate părea mic la o primă vedere… dar care contează enorm. "Felicitări pentru inițiativă, Maria! Suntem convinși că ai contribuit din plin la redarea zâmbetului pentru multe femei", este o parte din mesajul celor de la Ministerul de Interne.